
	Iebildums
Latvijas Tirdzniecības un rūpniecības kamera (turpmāk - LTRK) ir iepazinusies ar noteikumu projektu “Grozījumi Ministru kabineta 2006. gada 10. oktobra noteikumos Nr. 846 "Noteikumi par prasībām, kritērijiem un kārtību uzņemšanai studiju programmās un valsts atbalstu pilsoņiem, kas brīvprātīgi pieteikušies valsts aizsardzības dienestā un pabeiguši to" (26-TA-1497).

LTRK uzsver, ka prasība ārvalstu reflektantiem, kuri vidējo izglītību ieguvuši ārpus Eiropas Savienības (turpmāk - ES) un Eiropas Ekonomikas zonas (turpmāk - EEZ), obligāti iesniegt SAT testa rezultātu ar vismaz 1200 punktiem nav samērīga un var negatīvi ietekmēt Latvijas augstskolu konkurētspēju starptautiskajā izglītības vidē. SAT tests nav universāli piemērots vai plaši noteikts kā obligāts uzņemšanas kritērijs daudzās pasaules valstīs, tādēļ tā ieviešana radītu papildu slogu, laika patēriņu un administratīvus šķēršļus potenciālajiem studentiem, kas savukārt var mazināt Latvijas augstskolu pievilcību ārvalstu reflektantu vidū.

LTRK uzsver, ka šāds lēmums negatīvi ietekmēs arī Latvijas ekonomiku kopumā. Ārvalstu studenti rada būtisku pienesumu tautsaimniecībai, sedzot izdevumus par dzīvesvietu, transportu, ēdināšanu, veselības aprūpi un citiem pakalpojumiem, kā arī veicinot nodokļu ieņēmumus un vietējo uzņēmumu attīstību. Samazinoties ārvalstu studentu skaitam, samazināsies arī šis ekonomiskais pienesums.

Vienlaikus nav sniegts pietiekams pamatojums tam, ka tieši SAT testa rezultāts ar noteikto 1200 punktu slieksni būtu objektīvākais un efektīvākais instruments dažādu valstu izglītības sistēmu absolventu akadēmiskās sagatavotības novērtēšanai. LTRK aicina saglabāt augstskolu autonomiju, dodot tām iespēju pašām noteikt piemērotākos akadēmiskās sagatavotības izvērtēšanas mehānismus, vai arī paredzēt SAT kā vienu no iespējamiem alternatīviem kritērijiem, nevis obligātu uzņemšanas prasību.

Par samērīgāku un studiju kvalitātes nodrošināšanai atbilstošāku risinājumu LTRK uzskata prasību par starptautiski atzītu angļu valodas prasmes apliecinošu dokumentu reflektantiem ārpus ES un EEZ, nevis obligātu SAT testu. Pietiekams valodas prasmes līmenis ir viens no būtiskākajiem priekšnoteikumiem sekmīgai studiju norisei, jo tas tieši ietekmē studenta spēju pilnvērtīgi uztvert lekciju saturu, patstāvīgi apgūt studiju materiālus, iesaistīties akadēmiskajās diskusijās, veikt pētniecisko darbu un izpildīt studiju programmas prasības. Savukārt SAT tests galvenokārt novērtē noteiktas akadēmiskās prasmes un nav tieši saistīts ar studenta spēju studēt konkrētā studiju programmas īstenošanas valodā.

Turklāt SAT tests nav universāli piemērojams vai vienlīdz pieejams instruments reflektantiem visās pasaules valstīs, un tā rezultātus var ietekmēt dažādi faktori, tostarp atšķirības izglītības sistēmās, sagatavošanās iespēju pieejamība un sociālekonomiskie apstākļi. Tādēļ obligāta SAT testa prasība var nepamatoti samazināt potenciāli kvalificētu reflektantu loku, vienlaikus negarantējot būtisku studiju kvalitātes uzlabojumu. Savukārt starptautiski atzīts angļu valodas prasmes apliecinājums ir tiešāks un mērķētāks instruments studenta gatavības izvērtēšanai studijām, jo tas ļauj pārliecināties par reflektanta spēju pilnvērtīgi iesaistīties akadēmiskajā procesā.

